༄༅།།སྤྱིར་བརྩམས་ཆོས་གང་ལ་དབྱེ་ཞིབ་བྱེད་སྐབས་བརྩམས་ཆོས་དེའི་ངོ་བོ་གཞིར་བཟུང་ནས་ཚིག་དོན་གཉིས་ཆ་ལ་དབྱེ་ཞིབ་བྱེད་སྟངས་དུ་མ་ཡོད་པ་ལྟར།སྐུའི་གཅེན་པོ་སྐུ་ངོ་རྒྱལ་ལོ་དོན་གྲུབ་མཆོག་གི་བོད་དོན་འཐབ་རྩོད་ཀྱི་བྱུང་བ་ཀ་ལིམ་པོང་གི་ཐུག་པ་ལས་བཟོ་བ་ཞེས་པའི་ལོ་རྒྱུས་ཀྱི་བརྩམས་ཆོས་འདི་ལ་གཙོ་བོར་ལོ་རྒྱུས་དང་འབྲེལ་བའི་སྒོ་ནས་དབྱེ་ཞིབ་བྱེད་དགོས།ལོ་རྒྱུས་ཀྱི་ཕྱག་དེབ་འདིའི་ནང་དུ་ལོ་རྒྱུས་གཞན་དག་ཏུ་མཐོང་དཀོན་པའི་བོད་དོན་དང་འབྲེལ་བའི་གནས་ཚུལ་གལ་གནད་ཆེ་བ་མང་དག་ཅིག་གསུངས་ཡོད་པ་ལས།ཕྲན་གྱིས་འདིར་དབྱིན་ཇིའི་གཞུང་དང་འབྲེལ་བའི་སྐོར་གྱི་གསུང་ཚིག་འགའ་ཞིག་ཟུར་བཏོན་གྱིས་དབྱེ་ཞིབ་རགས་ཙམ་བྱེད་འདོད་བྱུང་།དེའི་རྒྱུ་མཚན་ནི།ད་ལྟའི་བོད་ཀྱི་དཀའ་རྙོག་འདི་རྒྱ་ནག་གི་བཙན་འཛུལ་ལ་བརྟེན་ནས་བྱུང་བ་སྨོས་མེད་ཐོགརྒྱལ་ཁབ་གཞན་དུ་མར་ཡང་འབྲེལ་བ་ཡོད་པ་ལས་དབྱིན་ཇིའི་གཞུང་ལ་འབྲེལ་བ་ཆེ་ཙམ་ཡོད་པ་དང་།ལྷག་པར་སྐུའི་གཅེན་པོ་རྒྱལ་ལོ་དོན་གྲུབ་མཆོག་གི་རླབས་ཆེའི་ཕྱག་ལས་ཁག་ཅིག་ལ་དབྱིན་ཇིས་བར་ཆད་བཏང་བའི་གནས་ཚུལ་གསུང་ཚིག་འདི་དག་ལ་བརྟེན་ནས་གསལ་པོར་རྟོགས་ཐུབ་ངེས་སྙམ་ལ།དེ་ང་ཚོས་རྟོགས་དགོས་པ་ཞིག་ཀྱང་རེད་སྙམ།